HK og Víkingur eru fallin úr úrvalsdeild karla í handbolta. Liðin komu bæði upp úr fyrstu deild fyrir leiktíðina.
Heil umferð var í Olís deild karla í handbolta í gær. Víkingur tapaði fyrir Haukum 28-26 og HK steinlá fyrir Selfossi 33-23. Þá hafði Grótta betur gegn Stjörnunni, og með því varð ljóst að HK og Víkingur eru fallin. Bæði lið komu upp úr fyrstu deild fyrir leiktíðina. Eftir leiki gærkvöldsins eru Haukar einir á toppnum með þriggja stiga forskot á FH og Val. Þá lagði Fram Stjörnuna í Olís deild kvenna í gærkvöld. Fram er nú með þriggja stiga forskot á toppnum á Val í öðru sæti deildarinnar.
Ein besta fótboltakona heims, Ada Hegerberg, var valin í norska landsliðið í dag eftir fimm ára fjarveru. Hegerberg hefur ekki spilað fyrir Noreg í fimm ár vegna deilna við norska knattspyrnusambandið um kjör landsliðskvenna. Noregur mætir Kósóvó og Póllandi í undankeppni HM 2023 í byrjun apríl.
Tveir leikir voru í átta liða úrslitum Meistaradeildar kvenna í fótbolta í gærkvöld. Sveindís Jane Jónsdóttir og liðsfélagar hennar í Wolfsburg gerðu 1-1 jafntefli við Arsenal. Sveindís lék síðasta stundarfjórðung leiksins fyrir Wolfsburg. Þá sat Sara Björk Gunnarsdóttir á varamannabekk Lyon þegar liðið tapaði 2-1 fyrir Juventus á Ítalíu. Seinni leikir liðanna fara fram á fimmtudag í næstu viku.
Grindavík gerði sér lítið fyrir og vann nýkrýnda bikarmeistara Hauka í Subwaydeild kvenna í körfubolta í gærkvöld. Grindavík er í neðsta sæti deildarinnar en Haukar berjast í harðri toppbaráttu. Grindavík er nú með 12 stig líkt og Breiðablik í neðstu sætunum tveimur, sex stigum frá næsta liði fyrir ofan. Valur vann á sama tíma Keflavík, 63-56, og komst með því upp að hlið Fjölnis í efsta sæti deildarinnar.
